Tomáš, Erik, poslanec NR SR (2021-11-03):
Ďakujem pekne. Vážený pán predsedajúci, kolegovia, kolegyne, dovolím si aj ja prehovoriť niečo do tejto poloprázdnej sály, ale keďže úderka SME RODINA dostala podklady od pána ministra Krajniaka, tak verím, že aspoň nejaká interakcia tu bude. Mimochodom, Patrick Linhart, v Gorile sa nespomína naozaj Boris Kollár, ale spomína sa tam Milan Krajniak zhodou okolností a Boris Kollár sa zase spomína v knihe Milana Krajniaka. A oni tu zase vysvetľujú, že Milan Krajniak myslel Zoroslava Kollára a vieme, s kým je spätý Zoroslav Kollár v kauze. Ale tak zlý nechcem byť, pretože tiež si myslím, že to obvinenie Vladimíra Pčolinského bolo absolútne postavené na vode a nezmyselné. Ale teraz už k veci. Fakt. Slovensko malo najpomalšiu, najzložitejšiu a najslabšiu finančnú pandemickú pomoc spomedzi všetkých krajín Európskej únie. Pardon, druhú. Najhoršiu po Rumunsku. Fakt. Napriek tomu, že vláda a konkrétne minister Krajniak na začiatku sľúbili, že živnostníkom, podnikateľom a ľuďom rozdelia 1 mld. mesačne, po roku a pol to boli celkovo len 2 mld. Fakt. Na nedostatočnú finančnú pandemickú pomoc sa sťažovali úplne všetci. Podnikatelia, živnostníci, umelci, športovci, jednoducho všetci. Toto sú jasné fakty, nespochybniteľné. A ešte k tomu všetkému z tejto chudobnej finančnej pomoci si niekto ukradol poriadny balík peňazí, konkrétne 24 mil. eur. Podľa medializovaných informácií v gágoroch schránkových firiem skončilo 24 mil. eur vinou konkrétnych osôb a určite tými vinníkmi nie sú len tie štyri úradníčky na Úrade práce v Pezinku. Totiž šíria sa také reči, že spomínané štyri úradníčky nie sú ani len obvinené, zatiaľ, z trestného činu. Dokonca zlé jazyky tvrdia, že s úsmevom chodia po ulici vo svojom meste a jedna sa vraj chváli, že má nový byt a druhá, že má nové auto. Takže sa pýtam, ako to je? Kto vlastne nesie zodpovednosť za tento neskutočný škandál? Zatiaľ ani tie štyri úradníčky, ani riaditeľ v Pezinku nebol dokonca odvolaný a, samozrejme, samotný minister Krajniak nemá žiadnu zodpovednosť. On jednoducho nič nevedel alebo nič nevidel, nič nepočul, žiadna zodpovednosť. A už vôbec netušíme, dámy a páni, kto v skutočnosti za tými schránkovými firmami stojí. Netuším. Tak sa teraz poďme pozrieť, že či teda minister Krajniak nesie, alebo nenesie aspoň politickú zodpovednosť. Po prvé. Boli to konkrétne jednotlivé úrady práce, ktoré uzatvárali zmluvu a posielali finančnú pomoc. Nie ústredie práce. Jednotlivé úrady práce, ktorých máme 46. Po druhé. Na všetkých týchto 46 úradoch práce sa menili riaditelia, resp. sú riaditelia, ktorých nominoval buď minister Krajniak, alebo hnutie SME RODINA. Áno, bolo to vďaka tomu hanebnému rýchlemu a bezprecedentnému alebo bezprecedent-nej zmene zákona, takej tej rýchlej, ututlanej. Len chcem pri tejto príležitosti pripomenúť, že bola to táto vláda, resp. jej predstavitelia, ktorí ešte pred voľbami sľubovali, že výbery riaditeľov sa budú robiť transparentne a že sa skončí éra tzv. našich ľudí. Dokonca aj spomínaného riaditeľa v Pezinku nominoval minister Krajniak. A spomínaný minister... a spomínaný riaditeľ v Pezinku sa podpísal aj pod tie podlé nelegálne transakcie. To priznal samotný minister, váš minister na sociálnom výbore. Okrem týchto nominácií, okrem týchto politických nominácií svedčia o politickej zodpovednosti aj ďalšie veci. Nie je tu žiadny kontrolný ucelený systém tých finančných transakcií, resp. peňazí, ktoré boli vyplatené. Aj to sa potvrdilo na sociálnom výbore. Pán minister sa tu dušoval, že práve nejaký kontrolný systém odhalil tú podlosť v Pezinku. Ale viete, ako ten kontrolný mechanizmus vlastne funguje? Viete o tom, že úrady práce nemajú možnosť skúmať, či firma má skutočnú prevádzku a či zamestnáva skutočných zamestnancov? Viete o tom, že úrady práce nemôžu sa napojiť na Sociálnu poisťovňu a toto zisťovať? Jasné, hneď sa oboríte, že však to ste mali nastaviť vy za vašej vlády. To už tu vidím, tak len vám chcem vysvetliť, že doteraz takáto finančná pomoc firmám poskytovaná nebola a tento kontrolný mechanizmus mal byť zároveň vybudovaný počas tej pandemickej pomoci. Čiže to je prvá vec, čo sa týka toho systémového zlyhania. Druhá vec, ktorú vám chcem k tomu povedať. Ak sa tu teda tak pán minister dušoval, jak ten kontrolný mechanizmus funguje. Viete, že funguje tak, že len pracovníci navštívia niektoré z tých firiem a fyzicky ich skontrolujú? A viete, koľko takto bolo týchto žiadostí skontrolovaných? Od 3 do 5 %. Tak to je ten úžasný kontrolný mechanizmus! Máte pocit, že z toho množstva tých žiadostí bolo možné skontrolovať všetky? Áno, pán minister tu správne povedal príklady z Británie a z Nemecka. V Británii pri poskytovaní finančnej pomoci odhalili, že takto nelegálne bolo vyplatených 8 mld. eur a v Nemecku takto odhalili 25-tisíc nelegálnych žiadostí. Len na Slovensku len Pezinok! A tomu kto verí?! Tomu kto verí pri tej sume 2 miliárd?! Vy? Že nejakí úradníci, ktorí navštívili 3 – 5 % firiem, to odhalili?! Toto je ten skvelý kontrolný mechanizmus?! A tretia vec. Na začiatku pandemickej komisie prišlo usmernenie zhora, ktoré, počúvajte dobre, úradom práce odkázalo, to usmernenie pre úrady práce hovorilo, že 1. majú len formálne kontrolovať správnosť týchto žiadostí, 2. majú sa nezaoberať, či údaje uvedené v čestnom vyhlásení sú správne, alebo nie, a 3. bola tam výnimka ministerstva financií, že nemajú ani len spätne finančne kontrolovať tieto transakcie. Toto bolo na začiatku pandémie. Potom prišla tá úprava. Áno, musím priznať, po niekoľkých mesiacoch. Ale opakujem, celá kontrola spočíva v tom, že nejaký úradník, chudák, má kontrolovať firmy fyzicky, čo je 3 až 5 %. Tak mi povedzte, či sa tu môžeme baviť o nejakej, o nejakom systéme alebo kontrolnom mechanizme, ktorý zabráni takýmto nelegálnym transakciám? Ide o evidentné systémové zlyhanie a v normálnej demokratickej krajine by minister práce musel odstúpiť okamžite, ale my nežijeme teraz v normálnej demokratickej krajine, a preto aj koaliční partneri vyjadrili podporu ministrovi Krajniakovi, že jednoducho ho neodvolajú. To bolo drístov, prepáčte za výraz, pred voľbami o novej politickej kultúre. To bolo drístov o transparentnosti. Prepáč, pán predseda SMER-u, použijem teba, pretože ty si taký príznačný v tomto, test Ficom. Vieš, ty si v tomto až taký PCR test, taký ten presný. Predstavte si, že by v súčasnosti bol premiér Robert Fico, ministrom práce Janko Richter a odohral sa takýto škandál. Čo by sa tu dialo? Nielen v parlamente, aj pred parlamentom a v médiách, čo by sa tu dialo? Matovič by nahrával usmrkané videá asi pred každou možnou schránkou na Slovensku. Médiá hlavného prúdu by vytvárali džingle doslova. V televíziách by sme videli džingle Schránkový podvod a v spravodajských blokoch by dennodenne informovali o každom jednom možnom detaile! A čo sa deje teraz? Nič. Médiá na balkóne nie sú, 24 mil. nikoho netrápi a Igor Matovič, ten veľký bojovník, ktorý si nakrúcal tie videá na Cypre, zalezený ako voš pod chrastou. A nič sa ani, bohužiaľ, neudeje. Toto je smutná realita toho dvojakého kilometra, ktorý na Slovensku existuje. Keďže tu pán minister nie je, aj tak sa mu prihovorím osobne, pretože určite niekde počúva. Vážený pán minister, ale vaše odvolávanie nie je iba o tomto hriechu, pretože zoznam vašich hriechov od začiatku volebného obdobia je pridlhý a toto, táto, táto pandemická pomoc, ako sa ukázala, aj podvodná je len jedným z nich. Vážený pán minister, vy ste doslova buldozérom rozbili sociálny štát na Slovensku. Rozbúrali ste sociálny dialóg so sociálnymi partnermi, výsledkom čoho sú mnohé protesty po celom Slovensku. Čo je však dôležitejšie povedať, že vy ste podviedli svojich voličov. Vy, pán minister, aj celé hnutie SME RODINA na čele s Borisom Kollárom, pretože po voľbách ste urobili niečo iné, ako ste pred voľbami deklarovali. Áno, je pravdou, že bol to už teraz bývalý premiér Igor Matovič, ktorý ešte v opozícii pred budovou Bonaparte sľuboval, že pôjde iba do takej vlády, ktorá nezruší sociálne opatrenia, ktorá nezruší trinásty dôchodok, ktorá nezruší obedy zadarmo a tak ďalej a tak ďalej. Ale bol to aj váš predseda, vážení kolegovia z hnutia SME RODINA, Boris Kollár, ktorý pri zostavovaní vlády, teda už po voľbách, povedal presne toto. A počúvajte dobre. Boris Kollár pri zostavovaní vlády, citujem: „Toto môžeme ľuďom sľúbiť, že my nebudeme vládou, ktorá nebude pozerať na bežných ľudí a bude sa o nich starať. Nebudeme blokovať a ničiť tie sociálne výhody, ktoré doteraz mali. To musíme povedať, to treba, aby ľudia počuli od nás. Táto vláda nebude antisociálna, nebudeme rušiť sociálne výhody, ktoré boli zavedené.“ Toto povedal váš Boris Kollár už pri zostavovaní vlády. Už po voľbách. Tak sa poďme teda pozrieť na to, ako platia sľuby Borisa Kollára, ktorý má svojho ministra práce, či teda sa rušili, alebo nerušili tie sociálne výhody. Po prvé. Trinásty dôchodok – zrušený. Hlasovali ste zaňho aj vy v opozícii, vy poslanci SME RODINA. Zrušili ste trinásty dôchodok a môžte o tom polemizovať, koľko chcete. Namiesto trinásteho dôchodku sa zaviedla len tzv. sociálna štátna dávka. Starobní dôchodcovia mohli dostať trinásty dôchodok vo výške priemerného dôchodku. V tomto roku už by to bolo vyše 500 eur a vy im už druhý rok po sebe dávate len sociálnu dávku vo výške od 50 do 300 eur. A prišlo ďalšie klamstvo, pretože Boris Kollár povedal, že na budúci rok aspoň tá sociálna dávka bude vyššia, že on vybaví o 100 mil. euro viac v celkovom objeme. Vybavil? Nevybavil! Podľa štátneho rozpočtu je to tá istá suma a aj dokonca ešte na ďalšie dva roky. Po ďalšie. Dôchodkový strop. Hlasovali ste zaňho. Zrušený. Minister Krajniak povedal, že má náhradu, adekvátnu, tzv. 
40-ročný individuálny strop. Človek mal pocit, že 40 rokov odpracuje a môže ísť do dôchodku. No môže, ale za skrátený predčasný dôchodok. Čiže individuálny dôchodkových strop je len iným druhom predčasného dôchodku. Tak ste to vymysleli. To bol teda, fakt, nechcem použiť neslušné slovo, takže ste obabrali týchto ľudí. Ďalej. Minimálne dôchodky zmrazené až do roku 2030. Aj za to ste hlasovali, kolegovia zo SME RODINA. A pridám vám dva aktuálne hriechy veľmi nepekné. Nepredĺžili ste garančný mechanizmus valorizácie dôchodkov, aj kvôli tomu dôchodcovia na budúci rok dostanú len o 1,3 % vyššie dôchodky. Hanbite sa! My sme to tu predkladali z HLAS-u – sociálna demokracia a pán minister povedal, no keďže končí to dočasné opatrenie, tak nevidím dôvod to nejakým spôsobom predlžovať. Však, samozrejme, ide o peniaze. O čo ide? Možno mu to sám Matovič zakázal, ale to je jedno. Výsledok je, že dôchodcovia budú mať na budúci rok dôchodky vyššie len o 1,3 %. Hanba! Chceli sme navrhnúť kompenzačný jednorazový príspevok, ani sme sa nedostali k druhému čítaniu, a preto to navrhneme za HLAS – sociálnu demokraciu na nasledujúcej schôdzi, to si môžte byť istí. No a potom, už som to tu dnes spomínal, keď sa bavíme o dôchodcoch a o tých veľkých úspechoch ministra Krajniaka, chvalabohu a našťastie zatiaľ nepredniesol alebo nepredložil tú slávnu dôchodkovú reformu. Chvalabohu a našťastie, pretože potom už Pán Boh ochraňuj nielen súčasných dôchodcov, ale aj tých budúcich. Pretože ak by tá dôchodková reforma prešla v navrhovanej podobe, tak sa budú krátiť budúce dôchodky. Ja vám poviem príklad. Zaoberám sa tým. Napríklad pri súčasnej priemernej mzde, ak by už platila táto dôchodková reforma, tak človek odchádzajúci do dôchodku by mal mesačne penziu nižšiu o 32 eur ako súčasný dôchodca. Pritom by pracoval rovnako dlho a za rovnakú sumu. No gratulujem! S tým nech pán Krajniak sem ani len nechodí, lebo ho vyženú tou palicou, ktorú ukazoval Boris Kollár, všetci dôchodcovia. Ďalej. Zrušili ste, zrušili ste obedy zadarmo! Netvárte sa, ja keď tu počúvam, že vy ste ich vlastne ponechali a ešte aj zvýšili tú dotáciu – pre koľko detí? Pre deti v hmotnej núdzi. Ale viete, koľko detí prišlo o tú dotáciu? 450-tisíc detí. Tak o čom sa tu bavíme?! O čom sa tu bavíme? 450-tisíc detí prišlo o túto dotáciu, ako sa ukázalo, Štatistický úrad potvrdil, že zrušením obedov zadarmo ste ešte urýchlili infláciu ako takú na Slovensku. To ste urobili, to ste urobili. Minimálna mzda? Uvádzate tu naschvál tie roky 2012 – 2013, pritom v tých ďalších rokoch sa rapídne zvyšovala. Ale pravda je taká, že minister Krajniak a Boris Kollár a SME RODINA napriek predvolebným sľubom a napriek svojmu hlasovaniu v opozícii vstúpili do automatu, podľa ktorého bola minimálna mzda 60 % z priemernej mzdy, a tým pádom ste znížili tú minimálnu mzdu. Na budúci rok mohla byť 680 eur, a tak bude kvôli vám na úrovni 648 eur. Toto je pravda, toto je fakt. Odpojili ste príplatky za prácu v noci, počas sviatkov a víkendov od minimálnej mzdy, čo znamená ich definitívne zmrazenie na budúci rok – toto je pravda! Minimálne mzdové nároky ste zvyšovali ešte minulý rok o nejakú pevnú sumu, teraz už ani o túto sa nebudú zvyšovať. Nič, nula! Platy zamestnancov štátnej a verejnej správy už druhý rok po sebe nula. Veď tam máte odborárov pred Úradom vlády. Ešte raz opakujem, rozbúrali ste sociálny štát, narušili ste sociálny dialóg a pripravili ste týchto ľudí súhrnne o niekoľko stoviek miliónov eur týmito opatreniami, o toľko tí ľudia mohli na platoch mať spolu viac. Veľmi podobný podvod – a pamätníci si budú na to ešte pamätať – sa stal, keď sa menila prvá Dzurindova vláda na druhú, na konci alebo na sklonku prvej Dzurindovej vlády vtedajšia prvá Dzurindova vláda schválila tak asi 22 sociálnych zákonov vrátane pomoci invalidom. A potom, keď vznikla druhá Dzurindova vláda, keď zistili, že sú pri moci, tak všetkých tých 22 sociálnych zákonov zrušili. Toto je veľmi podobný podvod, aký spáchala aj SME RODINA, ale nebudem krivdiť len vám, ale celá vláda vrátane Matoviča a spol. Kvôli tomuto podvodu spáchanému prvou a druhou Dzurindovou vládou si vyslúžil minister Kaník prezývku sociálny netvor. Ja vám, pán minister Krajniak, žiadnu prezývku dávať nebudem, len poviem, že kvôli tomu všetkému, čo som tu uviedol, sme my poslanci za stranu HLAS – sociálna demokracia navrhli vaše odvolanie a aj za vaše odvolanie hlasovať budeme. Ďakujem pekne.